NEURADNO PREČIŠČENO BESEDILO PRAVILNIKA O NAGRADI DR. UROŠA SELJAKA VSEBUJE:

* Pravilnik o nagradi dr. Uroša Seljaka z dne 22. 12. 2022
* Spremembe Pravilnika o nagradi dr. Uroša Seljaka z dne 27. 2. 2024

**PRAVILNIK O NAGRADI DR. UROŠA SELJAKA**

1. člen

Pravilnik o nagradi dr. Uroša Seljaka (v nadaljevanju: pravilnik) določa pogoje in postopek za pridobitev nagrade dr. Uroša Seljaka (v nadaljevanju: nagrada), sestavo in naloge strokovne komisije, ki izbere prejemnika oz. prejemnico nagrade, kriterije in merila za podelitev nagrade ter obliko in način podelitve nagrade.

Nagrada dr. Uroša Seljaka vsebuje denarno nagrado, plaketo, pokal in listino za nagrajenega študenta ter listino za njegovega mentorja, listino za pohvaljenega študenta in listino za njegovega mentorja.

Temeljni subjekti so v nadaljnjem besedilu zapisani v moški slovnični obliki in veljajo enakovredno za oba spola.

1. člen

Nagrada se podeljuje za najboljšo znanstveno objavo (izvirni znanstveni članek v mednarodno indeksirani znanstveni reviji, poglavje v znanstveni monografiji z mednarodnim recenzentskim odborom), ki izhaja iz raziskovalnega dela študenta med študijem na prvi ali drugi stopnji študija, in sicer iz nagradnega sklada, za katerega sredstva vsako leto zagotovi donator. Presoja o tem je opravilo strokovne narave, ki ga opravi posebna strokovna komisija. Pridobitev nagrade ali pohvale ni pravica predlagatelja, mentorja ali predlaganega kandidata.

Nagrada se podeljuje enkrat na leto, in sicer vsako leto na začetku študijskega leta, na podlagi sporazuma o sodelovanju na področju organizacije, promocije in izvedbe podeljevanja »Nagrade dr. Uroša Seljaka«, tega pravilnika in javnega razpisa.

1. člen

Kandidati za nagrado so lahko osebe:

* ki so bile v času raziskovalnega dela, ki je vodilo do znanstvene objave, vpisani na prvo ali drugo stopnjo študija na enem od visokošolskih zavodov v Republiki Sloveniji,
* ki so avtor ali soavtor znanstvenega dela, ki je javno objavljeno ali sprejeto v objavo z dokazili urednika, če od prenehanja statusa študenta v programu, kjer je bilo opravljeno, raziskovanje, ni minilo več kot 2 leti do kandidature za nagrado,
* ki nagrade dr. Uroša Seljaka še niso prejeli.

1. člen

Kandidate za nagrado lahko predlagajo zgolj posamezniki, ki imajo naziv visokošolskega učitelja ali znanstvenega delavca.

Če je predlaganih več enakovrednih prijav, se lahko nagrada razdeli med največ tri študente.

1. člen

Univerza v Ljubljani (v nadaljevanju UL) vsako leto februarja objavi razpis v sredstvih javnega obveščanja in na spletni strani UL, v katerem določi podrobnosti postopka kandidiranja in izbire dobitnikov nagrad in pohval.

Objava javnega razpisa mora vsebovati naslednje informacije:

* ime in sedež razpisovalca,
* pravno podlago za izvedbo razpisa,
* začetek in čas trajanja razpisa,
* predmet razpisa z navedbo osnovnih pogojev, kriterijev in meril, na podlagi katerih se izbere prejemnika nagrade,
* obliko in višino nagrade,
* obvezne sestavine predloga za kandidaturo (v nadaljevanju: predlog),
* rok prijave na razpis,
* elektronski naslov, na katerega je potrebno posredovati predlog,
* navedbo organa, ki bo odločal o izbiri kandidatov za nagrado,
* datum, do katerega bo odločeno o dobitniku oz. dobitnikih nagrade,
* kontaktne podatke za podajanje informacij v času objave razpisa.

V razpisu se navede tudi, da:

* je podelitev nagrade javni dogodek,
* se dogodek snema in fotografira,
* se javno objavi imena in priimke nagrajencev, pohvaljenih in njihovih mentorjev,
* se objavi fotografije nagrajencev, pohvaljenih in njihovih mentorjev na spletnih straneh univerze oz. članic ter inštituta ASEF, na družbenih omrežjih, v promocijskih gradivih in medijih. Če se nagrajenec in njegov mentor s tem ne strinjata, ne moreta biti med prejemniki nagrade ali pohvale.

1. člen

Predlogi kandidatur za nagrado morajo biti poslani najkasneje do roka, določenega v javnem razpisu, in sicer v elektronski obliki. Elektronski naslov za pošiljanje je določen v javnem razpisu.

Šteje se, da je predlog pravočasno podan, če v roku, določenem v javnem razpisu, prispe na elektronski naslov, določen v javnem razpisu (teorija prejema). Rektorat UL predlagatelja z elektronskim sporočilom obvesti, kdaj je bil predlog prejet.

1. člen

Predlog kandidature mora biti vložen na predpisanem obrazcu, ki je priloga javnega razpisa in mora vsebovati:

* podatke o kandidatu in mentorju (ime, priimek, kontaktni poštni in e-naslov),
* izjavo predlaganega kandidata, da se strinja s kandidaturo in pogoji iz razpisa ter tega pravilnika (priloga razpisa),
* kratko vsebino znanstvene objave in pojasnilo o tem, zakaj je pomembno v mednarodnem merilu,
* dokazilo o mestu in času objave (pri čemer mora predlog vsebovati tudi elektronsko verzijo znanstvenega dela (pdf objavljenega članka ali pdf članka, poslanega v objavo, skupaj s potrdilom o tem, da je članek sprejet v objavo, enako za objave v znanstveni monografiji),
* potrdilo inštitucije kandidata, da je bil kandidat v času, ko je bilo raziskovalno delo, na podlagi katerega je nastala objava, navedena v prejšnji alineji, vpisan na 1. ali 2. stopnjo študija na enem izmed visokošolskih zavodov v Republiki Sloveniji,
* strokovna utemeljitev predlagatelja, zakaj predlaga posameznega kandidata,
* utemeljitev vloge/obremenitve/doprinosa kandidata, ki ga je opravil v okviru nastanka nominiranega članka ali poglavja v znanstveni monografiji,
* kratek opis študija in dosežkov kandidata (največ 2 strani, z opisom podatkov o študiju, nagradah, pohvalah, bibliografijo, o morebitnih drugih recenziranih objavah v času študija na prvi oziroma drugi stopnji študija).

Predlagani kandidat se ob oddaji predloga pisno zaveže tudi (priloga razpisa), da bo v primeru, da je izbran za prejemnika nagrade, na rektorat UL do roka, ki ga bo določil rektorat, posredovali vse podatke , ki so potrebni za podelitev nagrade (transakcijski račun nagrajenca, stalni naslov bivališča, davčna številka ter ime in naslov banke nagrajenca). V nasprotnem primeru mu nagrade ne bo mogoče podeliti.

1. člen

Prejemnika nagrade določi strokovna komisija, ki jo določi rektor. Strokovno komisijo poleg donatorja sestavlja še 6 članov (skupaj 7), in sicer po en predstavnik izmed naslednjih raziskovalnih ved:

* naravoslovje
* tehnika
* biotehnika
* humana ali veterinarska medicina
* družboslovje
* humanistika.

Polovica članov strokovne komisije mora biti zaposlena v Republiki Sloveniji (člani, ki jih predlaga UL), druga polovica pa v tujini (člani, ki jih predlaga Instituta ASEF za izobraževanje in raziskovanje – v nadaljevanju ASEF in Svetovna mreža Univerze v Ljubljani – v nadaljevanju SMUL). Izbrani člani strokovne komisije morajo imeti najmanj naziv docent ali znanstveni delavec, ali so zaposleni na delovnem mestu v tujini na primerljivem delovnem mestu docenta ali znanstvenega delavca oz. imajo v tujini pridobljen naziv, ki ustreza najmanj nazivu docent ali znanstveni delavec v Sloveniji.

Rektor polovico članov strokovne komisije (3 člane) izbere na podlagi predlogov, ki ga rektorju posredujejo članice UL in drugo polovico članov strokovne komisije (3 člane) na podlagi predlogov ASEF in SMUL. Rektor članicam in ASEF oziroma SMUL posreduje poziv v katerem jih pozove, da lahko v roku predlagajo svoje kandidate za člane strokovne komisije. Za raziskovalno vedo, ki jo članica pokriva predlaga vsaj po enega člana strokovne komisije iz Slovenije in enega iz tujine. Rektor in predsednik ASEF izmed predlaganih kandidatov komisijo prosto sestavita, pri čemer morata upoštevati le sestavo, kot je navedena v predhodnem odstavku tega člena.

Mandat članov strokovne komisije je dve leti. Donator je vedno član komisije. Strokovna komisija je konstituirana z imenovanjem in opravlja naloge v skladu s tem pravilnikom. Po preteku mandata Strokovna komisija še naprej opravlja naloge do konstituiranja nove komisije, ki jo imenuje rektor.

Vsi člani komisije morajo ves čas opravljanja svojega dela paziti, da niso v konfliktu interesov. V vsakem primeru mora član strokovne komisije, ki je hkrati tudi prijavitelj ali mentor predlaganemu kandidatu, ali je s katerim od predlaganih kandidatov v sorodstveni vezi do drugega kolena, o tem čim prej obvestiti strokovno komisijo in se pri razpravi in glasovanju o tej kandidaturi izločiti iz glasovanja.

Če član strokovne komisije ne opravlja svojega dela vestno, ga je možno predčasno razrešiti. Predlog o tem lahko podajo donator, rektor ali zastopnik ASEF. O predčasni razrešitvi odločajo donator, rektor in zastopnik ASEF.

1. člen

Strokovna komisija o predlogih odloča na seji oz. sejah. Seje sklicuje in vodi predsednik komisije, ki ga med sabo z navadno večino na prvi seji izvolijo člani strokovne komisije. Prvo sejo vsake novoimenovane komisije skliče rektor UL.

Strokovna komisija je sklepčna, če je na seji navzoča večina članov. Če seje ni mogoče izvesti z osebno navzočnostjo prisotnostjo, se lahko z informacijsko komunikacijsko tehnologijo izvede videokonferenčna seja.

1. člen

Strokovna komisija pregleda vse pravočasno prispele predloge.

V primeru, da predlog ne vsebuje vseh podatkov oz. dokazil iz 6. člena tega pravilnika, strokovna komisija predlagatelja pozove na dopolnitev vloge. Rok za dopolnitev je 8 delovnih dni.

Strokovna komisija izmed vseh popolnih predlogov izbere prejemnika nagrade, lahko pa tudi prejemnika pohvale. Odločitev sprejme na podlagi večine glasov vseh članov strokovne komisije. Pri svoji odločitvi člani strokovne komisije upoštevajo naslednja merila in kriterije:

* pomen znanstvene objave za nadaljnji razvoj znanosti ali stroke na posameznem področju doma in v tujini,
* izjemnost znanstvene objave z vidika njene inovativnosti,
* visoka odmevnost.

Strokovna komisija si pri odločitvi o nagrajencu prizadeva za enakopravno zastopanost spolov ter za enakopravno zastopanost področij, na katerih delujejo prejemniki nagrad.

Če strokovna komisija ugotovi, da kakšen predlog objave ne sodi v nobeno od imenovanih področij, in dela ne morejo oceniti, lahko imenuje zunanjega neodvisnega svetovalca, ki je strokovnjak na področju, da izdela oceno dela. Komisija lahko za posamezno leto imenuje dodatnega strokovnjaka tudi za področje, na katerem je v tem letu večje število prijav.

1. člen

Listine, plakete in pokali se podeljujejo na slavnostni podelitvi.

Prejemnik nagrade prejme:

* denarna sredstva, v višini, določeni v javnem razpisu,
* listino o nagradi za najboljšo znanstveno objavo študentov prve ali druge stopnje študija, ki jo podpišejo rektor UL, zakoniti zastopnik ASEF in donator oz. v primeru, ko to ni mogoče, rektor UL v imenu vseh podeljevalcev. V listino se vpišejo naslednji podatki: namen, za katerega se podeljuje nagrada, ime in priimek prejemnika nagrade , ime in priimek mentorja ter naslov znanstvenega dela, na podlagi katerega je bila nagrada dodeljena. Listina vsebuje tudi znak in ime univerze, logo dr. Uroš Seljak, logo ASEF in datum podelitve,
* plaketo z navedbo imena nagrajenca ter datumom podelitve,
* pokal z navedbo imena nagrajenca in naslovom nagrajene znanstvene objave.

Prejemnik pohvale prejme:

* listino o pohvali za najboljšo znanstveno objavo študentov prve ali druge stopnje študija, ki jo podpišejo rektor UL, zakoniti zastopnik ASEF in donator oz. v primeru, ko to ni mogoče, rektor UL v imenu vseh podeljevalcev. V listino se vpišejo naslednji podatki: namen, za katerega se podeljuje pohvala, ime in priimek prejemnika pohvale, ime in priimek mentorja ter naslov znanstvenega dela, na podlagi katerega je bila pohvala dodeljena. Listina vsebuje tudi znak in ime univerze, logo dr. Uroš Seljak, logo ASEF in datum podelitve.

Mentorji nagrajenih in pohvaljenih prejmejo listino, ki jo podpišejo rektor UL, zakoniti zastopnik ASEF in donator oz. v primeru, ko to ni mogoče, rektor UL v imenu vseh podeljevalcev.

1. člen

Odločitev strokovno komisije o nagrajencih in pohvaljenih je dokončna, tako da zoper le-to ni mogoče vložiti pritožbe.

Imena nagrajenih in pohvaljenih ter njihovih mentorjev se pred slavnostno podelitvijo ne objavljajo ali posredujejo v obdelavo fizičnim ali pravnim osebam, ki ne sodelujejo pri postopkih, opredeljenih v tem pravilniku, razen za namen izdelave, nakazila ter podelitve nagrad in listin.

1. člen

Ta pravilnik začne veljati po sprejemu in objavi na spletni strani univerze. Z dnem veljavnosti tega pravilnika, preneha veljati Pravilnik o nagradi dr. Uroša Seljaka, ki ga sprejel Senat UL na svoji 5. seji dne 15. 2. 2022.

Prof. dr. Gregor Majdič

predsednik Senata UL

**Pravilnik o nagradi dr. Uroša Seljaka z dne 22. 12. 2022 vsebuje naslednjo prehodno in končno določbo:**

1. člen

Ta pravilnik začne veljati po sprejemu in objavi na spletni strani univerze. Z dnem veljavnosti tega pravilnika, preneha veljati Pravilnik o nagradi dr. Uroša Seljaka, ki ga sprejel Senat UL na svoji 5. seji dne 15. 2. 2022.

**Spremembe Pravilnika o nagradi dr. Uroša Seljaka z dne 27. 2. 2024 vsebujejo naslednjo prehodno in končno določbo:**

1. člen

Spremembe začnejo veljati naslednji dan po sprejemu in objavi na spletni strani UL.

Številka: 014-1/2024

Datum: 27. 2. 2024